b'\n_START_ARTICLE_\nO\xc5\xa1pice\n_START_SECTION_\nEpidemiologija\n_START_PARAGRAPH_\nPred uvedbo cepljenja so zbolevali zlasti dojen\xc4\x8dki in majhni otroci v gosto naseljenih mestnih okoljih, pri katerih je tveganje za zaplete ve\xc4\x8dje. V manj gosto naseljenih predelih z nizko precepljenostjo se je bolezen pojavljala med pred\xc5\xa1olskimi in osnovno\xc5\xa1olskimi otroci. V \xc4\x8dasu visoke precepljenosti so se o\xc5\xa1pice pojavljajo pri mladostnikih in mlaj\xc5\xa1ih odraslih, ki niso bili cepljeni in niso predhodno preboleli oku\xc5\xbebe._NEWLINE_V Sloveniji so se leta 2010 zopet pojavile o\xc5\xa1pice, po tem, ko ve\xc4\x8d kot 10 let ni bilo oku\xc5\xbeb. V letu 2011 je bilo prijavljenih 22 primerov oku\xc5\xbeb z o\xc5\xa1picami. Sicer je zaradi obveznosti cepljenja v Sloveniji precepljenost prebivalstva dovolj visoka, da ovira kro\xc5\xbeenje virusa med prebivalstvom. Ker nasprotovanje obveznemu cepljenju nara\xc5\xa1\xc4\x8da, lahko pri\xc4\x8dakujemo v Sloveniji ve\xc4\x8djo pojavnost o\xc5\xa1pic. Izbruhi o\xc5\xa1pic se lahko namre\xc4\x8d pojavljajo v populaciji, kjer je ob\xc4\x8dutljivih za o\xc5\xa1pice (tistih, ki niso bili cepljeni in v preteklosti \xc5\xa1e niso zboleli za o\xc5\xa1picami) celo manj kot 10\xc2\xa0% prebivalstva.\n_START_SECTION_\nKlasi\xc4\x8dne o\xc5\xa1pice\n_START_PARAGRAPH_\nInkubacijska doba traja od 7 do 21, v povpre\xc4\x8dju od 10 do 14 dni. Za prodromalno obdobje je zna\xc4\x8dilen pojav simptomov, kot so vro\xc4\x8dina, splo\xc5\xa1no slabo po\xc4\x8dutje, izguba teka, pojavijo se kataralni znaki, kot so konjunktivitis, nahod in suh ka\xc5\xa1elj. Vro\xc4\x8dina je obi\xc4\x8dajno visoka (38\xe2\x80\x9340 \xc2\xbaC) samo prvi, lahko tudi drugi dan, nato pade, splo\xc5\xa1no po\xc4\x8dutje se izbolj\xc5\xa1a. Za o\xc5\xa1pice zna\xc4\x8dilen enantem, znan kot Kopl\xc3\xadkove pege, se pojavi drugi ali tretji dan prodromov. So majhne, mle\xc4\x8dno bele in obdane z ozkim rde\xc4\x8dim robom. Trajajo 2 do 6 dni in praviloma izginejo pred nastopom izpu\xc5\xa1\xc4\x8daja, ki se za\xc4\x8dne za u\xc5\xa1esi in se obi\xc4\x8dajno \xc5\xa1iri na obraz, telo in okon\xc4\x8dine. Ob pojavu izpu\xc5\xa1\xc4\x8daja lahko telesna temperatura znova naraste. Po treh dneh se izpu\xc5\xa1\xc4\x8daj za\xc4\x8dne zlivati in bledeti ter v 4 do 7 dneh izgine. Bolnik je ku\xc5\xbeen \xc5\xbee 4 dni pred pojavom izpu\xc5\xa1\xc4\x8daja in \xc5\xa1e 4 dni po izpu\xc5\xa1\xc4\x8daju.\n_START_SECTION_\nModificirane o\xc5\xa1pice\n_START_PARAGRAPH_\nPri delno imuni osebi pride do tako imenovanih modificiranih ali mitigiranih o\xc5\xa1pic. Potek bolezni je bla\xc5\xbeji, inkubacijska doba pa je lahko dalj\xc5\xa1a. Pojavljajo se pri novorojen\xc4\x8dkih zaradi prenosa transplacentalnih protiteles od matere na otroka, pri osebah, ki so prejele imunoglobuline, pri osebah, cepljenih proti o\xc5\xa1picam, s sekundarno neodzivnostjo na cepljenje in pri osebah, ki so o\xc5\xa1pice prebolele in je pri\xc5\xa1lo do ponovne oku\xc5\xbebe.\n_START_SECTION_\nAtipi\xc4\x8dne o\xc5\xa1pice\n_START_PARAGRAPH_\nAtipi\xc4\x8dne o\xc5\xa1pice se lahko pojavijo pri osebah z nepopolno imunostjo, in sicer pri tistih, ki so bili neko\xc4\x8d cepljeni s starim mrtvim cepivom, ki se danes ve\xc4\x8d ne uporablja, ali pri osebah, cepljenih z oslabljenim cepivom, ki pa je izgubilo u\xc4\x8dinkovitost zaradi nenamernega neustreznega shranjevanja. Tako cepivo ne omogo\xc4\x8da prepre\xc4\x8ditve oku\xc5\xbebe, povzro\xc4\x8di pa spremembo na odziv oku\xc5\xbebe. Bolezen nastopi nenadno z visoko vro\xc4\x8dino, glavoboli, ka\xc5\xa1ljem in bole\xc4\x8dinami v trebuhu. Izpu\xc5\xa1\xc4\x8daj se obi\xc4\x8dajno pojavi v enem do dveh dneh, pogosto se za\xc4\x8dne na okon\xc4\x8dinah. Pride lahko do otekanja rok in stopal, pogosto pa se razvije tudi plju\xc4\x8dnica, ki lahko vztraja tudi tri mesece ali ve\xc4\x8d.\n_START_SECTION_\nHude o\xc5\xa1pice\n_START_PARAGRAPH_\nHuda oblika o\xc5\xa1pic se pojavlja zlasti pri bolnikih z oslabljenim imunskim sistemom (pomanjkljivost T-celic pri levkemijah, limfomih, oku\xc5\xbebi s HIV) in tudi pri nedohranjenih otrocih v dr\xc5\xbeavah v razvoju, posebno pri tistih s pomanjkanjem vitamina A. Smrtnost pri teh bolnikih je lahko do 25-odstotna.\n_START_SECTION_\nZapleti\n_START_PARAGRAPH_\nNajve\xc4\x8dje tveganje za zaplete in tudi smrt je pri dojen\xc4\x8dkih in imunsko oslabljenih bolnikih. Zapleti se pojavijo pri pribli\xc5\xbeno 30\xc2\xa0% primerov. Pri novorojen\xc4\x8dkih in dojen\xc4\x8dkih lahko o\xc5\xa1pice povzro\xc4\x8dijo hudo drisko s posledi\xc4\x8dno izsu\xc5\xa1itvijo (dehidracijo). Otroci lahko prav tako zbolijo za vnetjem srednjega u\xc5\xa1esa in hudo plju\xc4\x8dnico, ki je najpogosteje vzrok za smrt. Redkeje se kot zaplet lahko razvije tudi vnetje osrednjega \xc5\xbeiv\xc4\x8devja.\n_START_SECTION_\nDiagnoza in zdravljenje\n_START_PARAGRAPH_\nKlini\xc4\x8dna diagnoza je potrjena, \xc4\x8de traja vro\xc4\x8dina vsaj tri dni, ob tem pa je prisoten vsaj eden od treh simptomov - ka\xc5\xa1lja, nahoda ali vnetja veznice. Diagnosti\xc4\x8dno pomembne so tudi Koplikove pege._NEWLINE_Laboratorijsko se lahko diagnoza potrdi z dokazom specifi\xc4\x8dnih protiteles IgM ali izolacijo virusne RNK iz vzorca iz dihal._NEWLINE_Mo\xc4\x8dan diagnosti\xc4\x8den dokaz je tudi stik bolnika z osebo, ki je bila oku\xc5\xbeena z o\xc5\xa1picami._NEWLINE_Pri o\xc5\xa1picah, ki ne povzro\xc4\x8dajo zapletov, se ne uporabljajo protivirusna zdravila. Bolnik obi\xc4\x8dajno ozdravi brez komplikacij; potreben je le po\xc4\x8ditek. Dajejo se le zdravila za laj\xc5\xa1anje te\xc5\xbeav, predvsem antipiretiki za ni\xc5\xbeanje telesne temperature.\n_START_SECTION_\nCepljenje\n_START_PARAGRAPH_\nV Sloveniji so obvezno cepljenje z enim odmerkom cepiva uvedli leta 1968, od leta 1979 pa se je izvajalo z dvema odmerkoma. Od leta 1990 se uporablja kombinirano cepivo proti o\xc5\xa1picam, rde\xc4\x8dkam in mumpsu v dveh odmerkih. Uporablja se kombinirano cepivo z \xc5\xbeivimi oslabljenimi virusi. Prvi odmerek otrok prejme v starosti od 12 do 18 mesecev, drugi odmerek pa pri 5 do 6 let.'